EURÓPSKA KOMISIA V Bruseli29. 6. 2017 SWD(2017) 240 final PRACOVNÝ DOKUMENT ÚTVAROV KOMISIE Súhrnná správa Sprievodný dokument Oznámenie Komisie Rade a Európskemu parlamentu Európsky akčný plán „jedno zdravie“ proti antimikrobiálnej rezistencii (AMR) {COM(2017) 339 final}



SÚHRNNÁ SPRÁVA 1.Úvod V tejto správe sa uvádza spätná väzba a pripomienky od občanov, ako aj od správnych orgánov, združení a iných organizácií (ďalej len „zainteresované strany“) v súvislosti s oznámením Komisie o akčnom pláne „jedno zdravie“, ktorý slúži na podporu členských štátov v boji proti antimikrobiálnej rezistencii (AMR) (ďalej len ,nový akčný plán „jedno zdravie“‘). Zainteresované strany mali príležitosť na vyjadrenie spätnej väzby k plánu Komisie v súvislosti s akčným plánom „jedno zdravie“ proti antimikrobiálnej rezistencii od 24. októbra 2016 do 28. marca 2017. Okrem toho od 27. januára do 28. apríla 2017 prebiehala otvorená verejná konzultácia so zameraním na občanov a zainteresované strany v súvislosti s obsahom nového akčného plánu „jedno zdravie“ proti antimikrobiálnej rezistencii . 22 zainteresovaných strán poskytlo spätnú väzbu v súvislosti s plánom Komisie. V rámci otvorenej verejnej konzultácie odpovedalo 584 účastníkov: 421 občanov a 163 zainteresovaných strán. 16 z týchto 163 zainteresovaných strán uviedlo aj pripomienky k plánu Komisie. Zainteresované strany reprezentovali rôznorodé sektory. Viac ako pätinu respondentov predstavovali verejné alebo súkromné správy, za ktorými nasledovali mimovládne organizácie (MVO), zainteresované strany z farmaceutického priemyslu a poskytovatelia humánnej zdravotnej starostlivosti. Viac ako polovicu respondentov (52 %) tvorili zastrešujúce organizácie alebo združenia reprezentujúce záujmy zainteresovaných strán. Pokiaľ ide o občanov, 406 z nich pochádzalo z 22 členských štátov a 15 z krajín mimo EÚ. Veľká väčšina respondentov mala vysokú úroveň vzdelania (87 % s terciárnym vzdelaním), bola zamestnaná v sektoroch humánnej (39 %) alebo veterinárnej (12 %) zdravotnej starostlivosti a uvádzala, že je veľmi dobre (48 %) alebo dobre (40 %) informovaná o antimikrobiálnej rezistencii a jej dôsledkoch, vďaka čomu je daná vzorka vysoko kvalifikovaná, aby mohla odpovedať v rámci otvorenej verejnej konzultácie. Prijaté príspevky potvrdili silnú podporu občanov a zainteresovaných strán pre nový akčný plán „jedno zdravie“, ako aj význam komplexného prístupu. Príspevky sa zohľadnili pri stanovení konkrétnych postupov v rámci troch hlavných pilierov nového akčného plánu „jedno zdravie“. Väčšina zohľadnených príspevkov predstavovala politické možnosti s jasnou pridanou hodnotou EÚ pre členské štáty, ktoré boli relevantné z hľadiska riešenia problémov týkajúcich sa výskumu a vývoja v oblasti antimikrobiálnej rezistencie alebo ktoré by prispeli k tomu, aby EÚ dôrazne vystupovala na medzinárodnej úrovni v súvislosti s antimikrobiálnou rezistenciou. Príspevky, ktoré presahovali rámec kompetencií EÚ, sa nebrali do úvahy. Súčasne sa zverejní podrobnejšia vecná správa o spätnej väzbe získanej prostredníctvom otvorenej verejnej konzultácie2. Bude obsahovať komplexnejší prehľad prijatých príspevkov. 2.Zabezpečenie využívania najlepších postupov v rámci EÚ Takmer polovica občanov (46 %) priradila rovnaký význam vykonávaniu opatrení proti antimikrobiálnej rezistencii v sektoroch ľudského zdravia, zdravia zvierat a životného prostredia a viac než štvrtina (27 %) súhlasila s opatreniami v sektoroch ľudského zdravia a zdravia zvierat. Stanoviská zainteresovaných strán boli taktiež v súlade s prístupom „jedno zdravie“, ktorý sa týka opatrení vo všetkých troch sektoroch (ľudské zdravie, zdravie zvierat a životné prostredie). 2.1.Lepšie dôkazy a informovanosť o problémoch antimikrobiálnej rezistencie Zainteresované strany oboznámené so systémami dohľadu EÚ sa domnievali, že v oblasti zberu údajov sa viac zlepšení vyžaduje v súvislosti so zdravím zvierat než s ľudským zdravím. Poukázali na tieto možnosti na zlepšenie dohľadu v rámci EÚ, ktoré sa budú ďalej skúmať vo fáze vykonávania nového akčného plánu „jedno zdravie“: ·prechod k štandardizovanému systému zberu údajov s cieľom znížiť rozdiely v kvalite údajov za jednotlivé krajiny, ·pri údajoch o spotrebe antimikrobiálnych látok: ov sektore ľudského zdravia vyššia úroveň podrobností pri zbere údajov (napríklad ich zber na regionálnej, subregionálnej alebo dokonca lokálnej úrovni; s rozdelením podľa sektorov zdravotnej starostlivosti; špecificky podľa veku/rodu), ov sektore zdravia zvierat údaje o spotrebe podľa druhov; podľa cieľovej populácie (napríklad ošípané na výkrm alebo chovné prasnice a kance, nie všetky ošípané); podľa systému chovu (napríklad intenzívny chov) a začatie zberu údajov o používaní antimikrobiálnych látok v prípade spoločenských zvierat (napríklad mačky a psy), ov oboch sektoroch zber údajov o diagnózach alebo dôvodoch predpisu; ·v súvislosti s údajmi o antimikrobiálnej rezistencii zainteresované strany požadovali rozšírenie rozsahu systémov dohľadu tak, aby zahŕňal viac patogénov v sektore ľudského zdravia. V oboch sektoroch presadzovali vytvorenie databázy rezistentných génov a používanie genetických metód na zlepšenie kvality údajov.

S cieľom zlepšiť dôkazovú základňu iné zainteresované strany navrhujú, aby sa členským štátom poskytla pomoc pri posúdení ekonomického a zdravotného bremena v dôsledku antimikrobiálnej rezistencie, pričom tento návrh nadobudol podobu konkrétneho opatrenia v oznámení o novom akčnom pláne „jedno zdravie“. Návrhy iných zainteresovaných strán vyžadujú ďalšie zváženie a neboli zapracované v podobe konkrétnych opatrení v novom akčnom pláne „jedno zdravie“. Patrí medzi ne posúdenie ekonomického a zdravotného vplyvu vakcín proti významným infekčným chorobám u ľudí a posúdenie účinnosti schém očkovania, opatrení na kontrolu infekcií, systémov chovu a postupov výživy zvierat. Z hľadiska informovanosti zainteresované strany veľmi pozitívne hodnotili to, ako Komisia dopĺňa činnosti členských štátov určené na zvyšovanie informovanosti o antimikrobiálnej rezistencii. Počet zainteresovaných strán, ktoré hodnotili snahy Komisie ako užitočné alebo veľmi užitočné, bol takmer štvornásobný (79 %) v porovnaní s tými, ktoré ich považovali za menej užitočné (21 %). Zainteresované strany požadovali najmä iniciatívy zo strany členských štátov, ktoré by boli špecifické pre jednotlivé krajiny, navrhnuté podľa konkrétnych potrieb a podľa možnosti zamerané na občanov a spotrebiteľov, ale aj na farmaceutov, lekárov, stomatológov, pacientov, veterinárnych lekárov a poľnohospodárov. Takéto vnútroštátne kampane sú mimo rozsahu pôsobnosti nového akčného plánu „jedno zdravie“. 2.2.Lepšia koordinácia a vykonávanie pravidiel EÚ pri riešení problémov antimikrobiálnej rezistencie S cieľom zlepšiť koordináciu opatrení členských štátov v súvislosti s antimikrobiálnou rezistenciou považujú zainteresované strany za dôležité, aby sa konali pravidelné diskusie prostredníctvom špecializovanej siete pre oblasť antimikrobiálnej rezistencie v rámci plánu Jedno zdravie, ktoré by zahŕňali expertov zo sektorov ľudského zdravia, zdravia zvierat a životného prostredia. Takisto vyzvali Komisiu, aby koordinovala a uľahčovala spoločné využívanie najlepších postupov a výmenu informácií o národných akčných plánoch členských štátov proti antimikrobiálnej rezistencii. Komisia kladne reagovala na túto požiadavku v novom akčnom pláne „jedno zdravie“. 87 % zainteresovaných strán sa domnievalo, že by pre členské štáty bolo užitočné alebo veľmi užitočné, aby stanovili merateľné ciele na zníženie infekcií u ľudí aj v prípade zvierat, využívania antimikrobiálnych látok v sektoroch ľudského zdravia a zdravia zvierat a antimikrobiálnej rezistencie vo všetkých troch sektoroch. Súčasťou nového akčného plánu „jedno zdravie“ sa tak stali konkrétne opatrenia na podporu členských štátov pri zavádzaní národných akčných plánov proti antimikrobiálnej rezistencii. 2.3.Lepšia prevencia a kontrola v súvislosti s antimikrobiálnou rezistenciou S cieľom obmedziť používanie antimikrobiálnych látok a šírenie antimikrobiálnej rezistencie zainteresované strany dávali prednosť novým iniciatívam Komisie zameraným na ľudí, za ktorými nasledovali nové iniciatívy Komisie v súvislosti so zvieratami a poľnohospodárstvom. Zainteresované strany rozhodne požadovali iniciatívy EÚ týkajúce sa prevencie a kontroly infekcií a obozretného používania antimikrobiálnych látok. Tieto návrhy boli zapracované v podobe konkrétnych opatrení v novom akčnom pláne „jedno zdravie“: ·podpora aktivít v sektore ľudského zdravia, napríklad vrátane odbornej prípravy a politík v súvislosti s kontrolou infekcií spojených so zdravotnou starostlivosťou pre všetkých zdravotníckych pracovníkov, ·podpora tímov pre uvážlivé používanie antimikrobiálnych látok v nemocniciach a zdravotníckych zariadeniach a zlepšenie politík v oblasti správy antimikrobiálnych látok pre všetkých lekárov v oblasti primárnej zdravotnej starostlivosti a v nemocniciach, ·podpora členských štátov pri príprave liečebných usmernení a nástrojov na podporu rozhodovania, ·podpora iniciatív v sektore zdravia zvierat zameraných na zlepšenie postupov chovu zvierat s cieľom prevencie a kontroly infekcií, ·podpora stratégií v oblasti kŕmenia a výživy zvierat vytvorených národnými orgánmi v spolupráci s odborníkmi z krmivárskeho priemyslu. Zainteresované strany predložili aj návrhy týkajúce sa opatrení v rámci kompetencií členských štátov. Komisia ich nezačlenila do nového akčného plánu „jedno zdravie“. Medzi ne patrili: ·návrh, aby členské štáty vyvinuli jednoznačné vnútroštátne programy očkovania v sektore ľudského zdravia vrátane cieľov očkovania, ktoré by uznávali úlohu vakcín v boji proti antimikrobiálnej rezistencii, a identifikovali a odstraňovali kľúčové prekážky pri zavádzaní a nasadzovaní vnútroštátnych schém očkovania, ·návrh, aby členské štáty vytvorili vnútroštátne programy očkovania v sektore zdravia zvierat, ktoré by zohľadňovali rôznorodosť druhov hospodárskych zvierat a podmienok chovu, ·návrh, aby členské štáty zahrnuli schémy očkovania do svojich národných akčných plánov proti antimikrobiálnej rezistencii,

·návrh, aby členské štáty podporovali prístup predpisujúcich osôb k rýchlej diagnostike s cieľom pomáhať týmto osobám pri rozhodovaní a zaviesť opatrenia zamerané na poskytovateľov humánnej a veterinárnej zdravotnej starostlivosti s cieľom podporovať využívanie rýchlej diagnostiky, ·návrh, aby členské štáty zahrnuli využívanie rýchlej diagnostiky v programoch vzdelávania, odbornej prípravy a uvážlivého používania antimikrobiálnych látok. A napokon, niektoré zainteresované strany v sektore homeopatickej a alternatívnej medicíny požadovali podporu homeopatických liekov a výrobkov alternatívnej medicíny (tradičná, komplementárna a alternatívna medicína) v boji proti antimikrobiálnej rezistencii. Pre nedostatok jednoznačných dôkazov Komisia tieto návrhy nezohľadnila v novom akčnom pláne „jedno zdravie“. 2.4.Lepšie zohľadnenie úlohy životného prostredia Zainteresované strany vyjadrili silnú podporu iniciatívam zameraným na monitorovanie antimikrobiálnych látok a rezistentných mikroorganizmov v životnom prostredí. Niekoľko zainteresovaných strán poukázalo na to, že pred stanovením limitov na uvoľňovanie antimikrobiálnych látok do životného prostredia by sa mali uskutočniť štúdie zdravotných a ekonomických vplyvov. Zainteresované strany oboznámené s cestami uvoľňovania antimikrobiálnych látok do životného prostredia vyjadrili názor, že by sa mali prijať opatrenia na obmedzenie uvoľňovania antimikrobiálnych látok z výrobného procesu vo farmaceutickom priemysle. Viaceré zainteresované strany naliehali na Komisiu, aby vytvorila stratégiu EÚ v súvislosti s liekmi v životnom prostredí. Tento postup sa stal súčasťou nového akčného plánu „jedno zdravie“ a v relevantných prípadoch za ním budú nasledovať návrhy opatrení. V rámci tejto stratégie možno uvažovať nad celým radom možností, napríklad v súvislosti s výtokmi vznikajúcimi pri výrobe a so zberom nepoužitých antimikrobiálnych látok. Ako sa uvádza v oznámení, zámerom Komisie je maximalizovať využívanie údajov z existujúcich monitorovacích systémov s cieľom zlepšiť poznatky o výskyte antimikrobiálnej rezistencie a šírení antimikrobiálnych látok v životnom prostredí a zabezpečiť tak lepšiu informovanosť v rámci politických opatrení. 2.5.Intenzívnejšie partnerstvo v boji proti antimikrobiálnej rezistencii a lepšia dostupnosť antimikrobiálnych látok Úspešnosť v boji proti antimikrobiálnej rezistencii závisí od úsilia na všetkých úrovniach správy vecí verejných a od množstva spoločenských aktérov. Zainteresované strany sa domnievali, že rozhodujúca je podpora dialógu medzi všetkými relevantnými zainteresovanými stranami s cieľom diskutovať o problémoch, ktoré sa týkajú vývoja humánnych a veterinárnych antimikrobiálnych látok, a o regulačnom rámci pre alternatívy k využívaniu antimikrobiálnych látok a s cieľom zrýchliť vývoj vakcín proti multirezistentným patogénnym baktériám. S cieľom optimalizovať rozvojové plány sa zainteresované strany vo farmaceutickom priemysle dôrazne zasadzovali za včasný a trvalý dialóg so všetkými relevantnými zainteresovanými stranami počas celého cyklu vývoja výrobkov. Obzvlášť požadovali dialóg v súvislosti s regulačným rámcom, ktorý za prioritu považuje vývoj antimikrobiálnych liekov, vakcín a diagnostických testov, ďalej umožňuje využívať efektívne postupy vývoja liekov a zrýchľuje postupy posudzovania antimikrobiálnych liekov zameraných na závažné a život ohrozujúce infekcie. Zainteresované strany v sektore zdravia zvierat požadovali dialóg s cieľom správne rozlišovať už vo fáze vývoja, ktoré nové antimikrobiálne látky sú určené na humánne a ktoré na veterinárne použitie. V súlade s týmito pripomienkami a návrhmi a podľa oznámenia o novom akčnom pláne „jedno zdravie“ Komisia zahrnula iniciatívy na podporu pravidelného dialógu medzi zainteresovanými stranami a s cieľom motivovať ich, aby rozvíjali a spoločne využívali svoje stratégie proti antimikrobiálnej rezistencii. Zainteresované strany predložili viacero konštruktívnych návrhov k tomu, ako zaručiť dostupnosť účinných antimikrobiálnych látok (napríklad ochrana pri predaji cez internet a zdokonalenie a zmena zloženia starších antimikrobiálnych látok, aby ich bolo možné udržať dlhšie na trhu). Komisia dôkladne zvážila tieto návrhy a zohľadnila ich v novom akčnom pláne „jedno zdravie“. 3.Posilnenie výskumu, vývoja a inovácií týkajúcich sa antimikrobiálnej rezistencie Výskum, vývoj a inovácie sú základné strategické prvky v boji proti antimikrobiálnej rezistencii. Ako hlavné prekážky sprístupnenia nových antimikrobiálnych látok pacientom v Európe zainteresované strany so znalosťami o vývoji liekov uvádzali v prvom rade nedostatočné financovanie výskumu a vývoja v oblasti antimikrobiálnej rezistencie, po ktorom nasledoval nedostatok hospodárskych modelov, ktoré by poskytovali stimuly pre výskum a vývoj v oblasti antimikrobiálnej rezistencie, a náročné regulačné prostredie. 3.1.Zlepšenie znalostí o zisťovaní, účinnej kontrole infekcií a dohľade nad nimi Zainteresované strany v oblasti výskumu a vývoja vyzývali na financovanie základného výskumu, ale aj výskumu zameraného na komunikáciu, behaviorálne vedy a metódy na podporu zmeny spôsobu používania antimikrobiálnych látok. Ako sa uvádza v oznámení o novom akčnom pláne „jedno zdravie“, Komisia sa aj naďalej usiluje o podporu výskumu s cieľom dosiahnuť lepšie pochopenie epidemiológie, mechanizmov rezistencie alebo problémov súvisiacich s antimikrobiálnou rezistenciou a zlepšiť včasné zistenie výskytu ohnísk chorôb. 3.2.Rozvoj nových terapeutických prístupov a alternatív V súvislosti s prioritným prístupom k výskumu sa 76 % zainteresovaných strán zhodlo na tom, že by EÚ mala vytvoriť zoznam priorít výskumu a vývoja v oblasti rezistentných patogénov, t. j. zoznam prioritných patogénov. Táto možnosť sa bude ďalej skúmať vo fáze vykonávania nového akčného plánu „jedno zdravie“. Stanoviská a návrhy zainteresovaných strán ďalej vyzývali na podporu vedeckých komunít, aby mali jednoduchý prístup k zdrojom a mohli ich spoločne využívať, ako aj transformovať existujúce údaje na nové poznatky. Žiadali aj podporu vedeckého výskumu v oblasti nových alternatív k antimikrobiálnym látkam (napríklad zmena účelu použitia liekov). Tieto príspevky sa premietnu do politických možností s cieľom podporovať úsilie pri vývoji nových antimikrobiálnych látok a nových alternatív a riešiť vedecké problémy. 3.3.Vývoj nových preventívnych vakcín V súvislosti s výberom vhodných patogénov v oblasti vývoja nových vakcín proti patogénom s antimikrobiálnou rezistenciou a infekciám spojeným so zdravotnou starostlivosťou by podľa zainteresovaných strán bolo prínosné jasne určiť priority a vytvoriť potrebné nástroje na podporu takéhoto vývoja. V novom akčnom „jedno zdravie“ Komisia vyjadrila odhodlanie podporovať vývoj nových účinných preventívnych vakcín.

3.4.Vývoj novej diagnostiky Podľa názoru zainteresovaných strán sú rýchle diagnostické testy nevyhnutné na zabezpečenie informácií potrebných pre predpisovanie liekov a tým aj na správne používanie antimikrobiálnych látok v sektoroch ľudského zdravia a zdravia zvierat. Vyzývali aj na podporu a finančné krytie cieleného výskumu v oblasti inovačných a rýchlych technológií s vyššou mierou mobility s cieľom uľahčiť a zrýchliť rozpoznanie a identifikáciu patogénov. Ďalšie možnosti, ku ktorým sa vyjadrili zainteresované strany, patria do kompetencie členských štátov a zahŕňajú podporu alternatívnych systémov náhrad za rýchlu diagnostiku a zabezpečenie motivácie na využívanie rýchlej diagnostiky v sektoroch ľudského zdravia a zdravia zvierat. 3.5.Vývoj nových ekonomických modelov a stimulov Zainteresované strany vyjadrili širokú podporu pre vývoj nových modelov financovania a obchodných modelov na zlepšenie prístupu k inovačným technologickým riešeniam zameraným na prevenciu a kontrolu antimikrobiálnej rezistencie a infekcií spojených so zdravotnou starostlivosťou. Pokiaľ ide o stimuly, zainteresované strany oboznámené s nástrojmi financovania vyjadrili značné nadšenie pre možnosti financovania v medziach európskeho rámcového programu Horizont 2020 (95 % ho považovalo za veľmi významný alebo významný), za ktorým nasledovalo financovanie prostredníctvom verejno-súkromného partnerstva v rámci iniciatívy pre inovačné lieky (IIL) (92 % ho považovalo za veľmi významné alebo významné). Zatiaľ čo tieto mechanizmy založené na princípe tlaku boli veľmi dobre hodnotené, zainteresované strany z farmaceutického priemyslu presadzovali, aby sa doplnili mechanizmami založenými na ťahu, ktoré by odmeňovali inovácie v skorších fázach životného cyklu výrobku a znižovali podiel výnosov výrobcov, ktoré vychádzajú z objemu predaja antimikrobiálnych látok, s cieľom dosiahnuť súlad s princípmi uvážlivého používania týchto látok. Tieto možnosti sa budú skúmať vo fáze vykonávania nového akčného plánu „jedno zdravie“. 3.6.Redukcia medzier vo vedomostiach v súvislosti s antimikrobiálnou rezistenciou a spôsobmi predchádzania prenosu Zainteresované strany sa zhodli v tom, že chýba jednoznačné porozumenie dynamiky prenosu medzi antimikrobiálnou rezistenciou v životnom prostredí a ľuďmi, zvieratami a potravinami. Zainteresované strany vo svojich príspevkoch konzistentne poukazovali na financovanie výskumu zameraného na vplyv uvoľňovania antimikrobiálnych látok do životného prostredia a zmierňovanie rizika, ktoré to môže predstavovať. 4.Formovanie globálnej agendy Problémy antimikrobiálnej rezistencie sa týkajú celého sveta a k jej šíreniu môže ďalej prispievať cestovanie a obchod. Občania vyjadrili silnú podporu opatrení v súvislosti s antimikrobiálnou rezistenciu, ktoré by sa uskutočňovali v rámci EÚ aj celosvetovo, čo je v súlade s opatreniami uvádzanými v oddieloch 2 a 4 tejto správy. Celosvetové koordinované opatrenia sú podľa názoru zainteresovaných strán rozhodujúce, pričom zainteresované strany by v prvom rade uprednostňovali zameranie snáh EÚ na krajiny európskeho regiónu, ktoré nie sú členmi EÚ, a potom na región južnej Ázie a severnej Afriky. Tieto preferencie sa zohľadnili v novom akčnom pláne „jedno zdravie“, pričom v kandidátskych a potenciálnych kandidátskych krajinách EÚ, ako aj v susediacich krajinách (vrátane krajín, na ktoré sa uplatňuje európska susedská politika) sa predpokladajú aktivity zamerané na budovanie kapacít, čo sa vzťahuje na niektoré európske krajiny, ktoré nie sú členmi EÚ, a na niektoré severoafrické krajiny. Okrem toho sa predpokladajú aktivity v regióne južnej Ázie na základe iniciatívy Lepšia odborná príprava pre bezpečnejšie potraviny (BTSF). 4.1.Silnejšie celosvetové pôsobenie EÚ Zainteresované strany vyjadrili jednoznačnú podporu posilneniu spolupráce s normatívnymi medzinárodnými organizáciami (napríklad WHO, OIE, FAO a Codex Alimentarius) s cieľom riešiť problémy antimikrobiálnej rezistencie. Okrem toho zainteresované strany poukázali na medzinárodné opatrenia vrátane toho, že dovoz do EÚ (napríklad potraviny) by mal spĺňať normy EÚ a Komisia by mala podporovať vytvorenie medzinárodných databáz zameraných na monitorovanie používania antimikrobiálnych látok a výskytu rezistencií. V novom akčnom pláne „jedno zdravie“ sa zohľadnili návrhy zainteresovaných strán v súvislosti s presadzovaním noriem a opatrení EÚ týkajúcich sa antimikrobiálnej rezistencie a v súvislosti s posilnením technickej spolupráce v oblastiach, na ktoré sa vzťahuje globálny akčný plán WHO proti antimikrobiálnej rezistencii. Niektoré zo zainteresovaných strán taktiež volali po opatreniach zameraných na riešenie vypúšťania látok do životného prostredia z prevádzok farmaceutického priemyslu, a to prostredníctvom presadzovania kontrol na mieste a zmeny pravidiel správnej výrobnej praxe tak, aby zahŕňali kritéria týkajúce sa životného prostredia a nakladania s odpadom. Komisia vo svojom oznámení zdôraznila podporu snahy o účinné nakladanie s výtokmi z farmaceutickej výroby. Presadzovanie kontrol na mieste v súvislosti s environmentálnymi záležitosťami v krajinách mimo EÚ by presahovalo mandát Komisie. 4.2.Intenzívnejšia spolupráca prostredníctvom silnejších bilaterálnych partnerstiev Zainteresované strany pozitívne vnímali rozvíjanie bilaterálnych partnerstiev s kľúčovými obchodnými partnermi EÚ a významnými regionálnymi a globálnymi aktérmi (napríklad USA, Kanada, Brazília, Čína, India a Južná Afrika). Komisia sa v novom akčnom pláne „jedno zdravie“ zaviazala spolupracovať so strategickými partnermi. Zainteresované strany vyjadrili podporu budovania kapacít, obchodných a partnerských dohôd, ako aj nezáväznej spolupráce. Viaceré zainteresované strany vyzývali na dôraznejší postup voči krajinám, ktoré vyvážajú veľké objemy antimikrobiálnych látok do Európy, avšak návrhy, ktoré zasahovali do zvrchovanosti jednotlivých krajín, sa nebrali do úvahy. 4.3.Spolupráca s rozvojovými krajinami V pripomienkach zainteresované strany požadovali medzinárodné opatrenia vrátane zvyšovania informovanosti o antimikrobiálnej rezistencii v celosvetovom meradle a poskytovania podpory krajinám, ktoré ju najviac vyžadujú, a to prostredníctvom budovania kapacít v oblasti dohľadu a uvážlivého používania antimikrobiálnych látok. EÚ môže zvyšovať politickú informovanosť na medzinárodných fórach (napríklad v Organizácii Spojených národov), aktivity na zvyšovanie informovanosti verejnosti v tretích krajinách však presahujú možnosti Komisie, preto sa zamietli všetky návrhy aktivít súvisiacich s tým, aby Komisia spustila kampane na zvyšovanie informovanosti verejnosti priamo v tretích krajinách. 4.4.Rozvoj celosvetovej výskumnej agendy